[pic] | EUROOPAN YHTEISÖJEN KOMISSIO |

Bryssel 8.9.2006

KOM(2006) 486 lopullinen

2006/0165 (CNS)

Ehdotus:

NEUVOSTON DIREKTIIVI

alkoholin ja alkoholijuomien valmisteverojen määrien lähentämisestä annetun direktiivin 92/84/ETY muuttamisesta

(komission esittämä)

PERUSTELUT

1) EHDOTUKSEN TAUSTA

- Ehdotuksen perustelut ja tavoitteet

Alkoholin ja alkoholijuomien valmisteverojen määrien lähentämisestä 19. lokakuuta 1992 annetussa neuvoston direktiivissä 92/84/ETY vahvistetaan valmisteveron vähimmäismäärät kullekin tuoteluokalle. Direktiivin 8 artiklan nojalla komissio tekee säännöllisiä tarkastuksia sekä laatii kertomuksen ja tarvittaessa ehdotuksen, jonka perusteella neuvosto tutkii kyseisessä direktiivissä säädetyt verojen määrät.

Komissio toteaa 26. toukokuuta 2004 tekemässään kertomuksessa, että eri jäsenvaltioissa sovellettavat valmisteveron määrät on yhdenmukaistettava, jotta voidaan varmistaa sisämarkkinoiden moitteeton toiminta ennen kaikkea kilpailun vääristymisen ja petosten estämiseksi. Tässä yhteydessä ei kuitenkaan tehty ehdotusta vaan kertomuksen tarkoituksena oli synnyttää keskustelua neuvostossa, Euroopan parlamentissa ja Euroopan talous- ja sosiaalikomiteassa.

Tällaisten keskustelujen jälkeen neuvosto pyysi 12. huhtikuuta 2005 komissiota ”laatimaan ehdotuksen valmisteveron vähimmäismäärien mukauttamiseksi, jotta estettäisiin yhteisössä sovellettavien vähimmäismäärien reaaliarvon aleneminen, sekä siirtymäkausien ja poikkeusten tarjoamiseksi jäsenvaltioille, joille niiden määrien korottaminen voi aiheuttaa vaikeuksia. Komission olisi myös otettava asianmukaisella tavalla huomioon, että kyseessä on poliittisesti arkaluonteinen asia.”

Tämän perusteella komissio ehdottaa direktiivin 92/84/ETY muuttamista seuraavasti:

- määritellään uudelleen alkoholin, välituotteiden ja oluen valmisteveron vähimmäismäärät 1. tammikuuta 2008 alkaen ottaen huomioon, että rahan arvo on alentunut noin 31 prosenttia vuodesta 1993 vuoteen 2005,

- säädetään poikkeustapauksissa sovellettavista enintään 1. tammikuuta 2010 asti kestävistä siirtymäkausista jäsenvaltioille, joille määrien korottaminen uuteen vähimmäistasoon 1. tammikuuta 2008 mennessä voi aiheuttaa vaikeuksia, ottaen huomioon kuinka paljon ponnisteluja tämä vaatii kyseessä olevalta jäsenvaltiolta,

- tehdään direktiivin 8 artiklassa säädetystä tarkistusmenettelystä joustavampi ja vähemmän työläs sekä pidennetään tarkistuskautta kahdesta vuodesta neljään vuoteen.

Vähimmäismäärien uudelleenmäärittämisen perimmäisenä tarkoituksena on palauttaa niiden reaaliarvo vuoden 1992 tasolle. Vähimmäismäärien korottaminen inflaation huomioimiseksi ei automaattisesti korota reaaliarvoa. Toisaalta, jos vähimmäismäärissä ei oteta huomioon inflaatiota, niiden reaaliarvo alentuisi. Sen vuoksi tällaiset vähimmäismäärien korotukset on tehtävä, jotta neuvoston vuonna 1992 hyväksymät veromäärät voidaan pitää tasolla, jolla varmistetaan verorajattomien sisämarkkinoiden moitteeton toiminta.

Olisi huomattava, että vuonna 1992 sovittiin, että positiivisia vähimmäismääriä sovellettaisiin olueen, välituotteisiin ja alkoholiin. Sen vuoksi niiden vähimmäismäärät on nyt määritettävä uudelleen. Sen sijaan viinin vähimmäismääräksi vahvistettiin nolla, joten sitä ei tarvitse määrittää uudelleen.

- Yleinen tausta

Alkoholin ja alkoholijuomien valmisteveroa koskevasta yhteisön järjestelmästä säädetään kahdessa direktiivissä. Alkoholin ja alkoholijuomien valmisteverojen rakenteiden yhdenmukaistamisesta 19. lokakuuta 1992 annetussa neuvoston direktiivissä 92/83/ETY vahvistetaan yhteiset määritelmät valmisteveron alaisille tuotteille ja määritellään valmisteveron laskentamenetelmä ja perusteet, joiden nojalla tietyt tuotteet voidaan vapauttaa valmisteverosta tai niihin voidaan soveltaa alempaa valmisteveroa. Alkoholin ja alkoholijuomien valmisteverojen määrien lähentämisestä 19. lokakuuta 1992 annetussa neuvoston direktiivissä 92/84/ETY vahvistetaan valmisteveron vähimmäismäärät kullekin tuoteluokalle. Tämä ehdotus koskee ainoastaan alkoholin ja alkoholijuomien valmisteverojen määrien lähentämisestä annettua neuvoston direktiiviä 92/84/ETY.

Direktiivin 92/84/ETY 8 artiklassa säädetään säännöllisesti tehtävästä tarkistusmenettelystä.

Komissio teki tämän säännöksen mukaisen ensimmäisen kertomuksen 13. syyskuuta 1995. Tässä yhteydessä ei kuitenkaan tehty ehdotusta vaan kertomuksella pyrittiin pelkästään kiinnittämään huomiota eräisiin vaikeuksiin.

Komission toinen kertomus tehtiin 26. toukokuuta 2004 ja sen perusteella järjestettiin laaja konsultaatioprosessi, johon osallistui viranomaisia, liike-elämän edustajia ja eturyhmiä. Kertomuksen mukaan eri jäsenvaltioissa sovellettavat valmisteveron määrät on yhdenmukaistettava kilpailun vääristymisen ja petosten vähentämiseksi. Komissio ei kuitenkaan tuolloin tehnyt ehdotusta, sillä muutosten tekeminen edellyttää yksimielisyyttä ja jäsenvaltiot olivat täysin eri mieltä vähimmäismäärien sopivasta tasosta. Sen sijaan komissio ilmoitti, että se halusi käynnistää laajan keskustelun neuvostossa, Euroopan parlamentissa ja Euroopan talous- ja sosiaalikomiteassa ja että näiden keskustelujen perusteella komissio päättäisi, tekeekö se ehdotuksia kaikista vai pelkästään joistakin kertomuksessa esille otetuista kysymyksistä.

Keskustelut käynnistettiin tämän jälkeen. Neuvosto totesi erityisesti, että laaja yksimielisyys vallitsi siitä, että valmisteveron vähimmäismäärät olisi mukautettava inflaation huomioon ottamiseksi ja niiden reaaliarvon palauttamiseksi. Komissio laski, että yhdenmukaistetun kuluttajahintaindeksin (YKHI) vuotuista prosenttimuutosta vuosina 1993–2005 koskevien Eurostatin tietojen mukaan inflaatioprosentti oli koko EU:n alueella 1. tammikuuta 1993 ja 31. joulukuuta 2005 välisenä aikana noin 31 prosenttia[1].

- Voimassa olevat aiemmat säännökset

Alkoholin ja alkoholijuomien valmisteverojen määrien lähentämisestä 19 päivänä lokakuuta 1992 annetussa neuvoston direktiivissä 92/84/ETY vahvistetaan 1. tammikuuta 1993 alkaen sovellettavat valmisteveron vähimmäismäärät kullekin tuoteluokalle seuraavasti:

Tuote | Valmisteveron laskentaperuste | Nykyinen vähimmäismäärä |

Kuohumaton viini ja kuohuviini) | Hl | 0 € |

Olut | Hl/platoaste tai Hl/alkoholiprosentti* | 0,748 € tai 1,87 € |

Väli- tuotteet | Hl | 45 € |

Alkoholi | Hl / puhdasta alkoholia | 550 € |

* Direktiivissä säädetään, että jäsenvaltiot voivat kantaa valmisteveron joko platoasteen tai alkoholiprosentin perusteella.

- Johdonmukaisuus suhteessa unionin muuhun politiikkaan ja muihin tavoitteisiin

Ehdotus vastaa unionin tärkeimpiä politiikan aloja ja tavoitteita. Tällaiset vähimmäismäärien korotukset on tehtävä, jotta neuvoston vuonna 1992 hyväksymät veromäärät voidaan pitää tasolla, joka katsottiin verorajattomien sisämarkkinoiden moitteettoman toiminnan varmistavaksi vähimmäisarvoksi. Kuten tähänkin saakka, on riittävää vahvistaa pelkästään vähimmäismäärät, joiden perusteella jäsenvaltiot voivat vahvistaa kansalliset määränsä omassa maassaan vallitsevien olosuhteiden kannalta sopiviksi katsomalleen tasolle ja niiden sisällyttämiseksi jäsenvaltioiden omiin politiikkoihin. Tarvittaessa jäsenvaltiot voivat myös asettaa terveystavoitteita.

2) KUULEMISET JA VAIKUTUSTEN ARVIOINTI

- Intressitahojen kuuleminen

Komission 26. toukokuuta 2004 tehdyn kertomuksen tarkoituksena oli synnyttää neuvostossa, Euroopan parlamentissa ja Euroopan talous- ja sosiaalikomiteassa keskustelua esille otetuista kysymyksistä. Jäsenvaltioiden välillä neuvostossa käytyjen keskustelujen jälkeen neuvosto laati huhtikuussa 2005 päätelmänsä komission kertomuksesta. Kyseisissä päätelmissä todetaan, että

- suurin osa jäsenvaltioista katsoo, että yhdenmukaistaminen vähentäisi kaupan vääristymistä ja petoksia, mutta yhdenmukaisuuden tason ja suunnan suhteen esitettiin varauksia,

- yksimielisyyteen ei päästy positiivisen vähimmäismäärän vahvistamisesta kaikille alkoholijuomille. Kaksitoista jäsenvaltiota vastustaa tiukasti positiivisen vähimmäismäärän käyttöön ottoa viinille,

- laaja yksimielisyys vallitsi siitä, että valmisteveron vähimmäismäärät olisi mukautettava inflaation huomioon ottamiseksi ja niiden reaaliarvon palauttamiseksi,

- suurin osa jäsenvaltioista katsoo, ettei terveys- ja sosiaalisten näkökohtien tulisi olla tärkein vähimmäismäärien vahvistamiseen vaikuttava tekijä.

Sen vuoksi neuvosto pyysi komissiota ”laatimaan ehdotuksen valmisteveron vähimmäismäärien mukauttamiseksi, jotta estettäisiin yhteisön vähimmäismäärien reaaliarvon aleneminen, sekä siirtymäkausien ja poikkeusten tarjoamiseksi jäsenvaltioille, joille niiden määrien korottaminen voi aiheuttaa vaikeuksia. Komission olisi myös otettava asianmukaisella tavalla huomioon, että kyseessä on poliittisesti arkaluonteinen asia.”

- Asiantuntijatiedon käyttö

Ehdotuksen rajoitettu soveltamisala huomioon ottaen ei ollut tarpeen kerätä tai käyttää erityisiä asiantuntijatietoja.

- Vaikutusten arviointi

Tämän ehdotuksen tarkoituksena on saattaa direktiivi 92/84/ETY ajan tasalle korottamalla vähimmäismäärät vastaamaan neuvostossa vuonna 1992 sovittua reaaliarvoa, joka katsottiin verorajattomien sisämarkkinoiden moitteettoman toiminnan varmistavaksi vähimmäisarvoksi.

Vuoden 2004 kertomuksen valmistelua varten tehdyssä komission tutkimuksessa ei tullut esiin mitään sellaista, joka estäisi tällaisen mukautuksen tekemisen nykytilanteessa.

Mukautus saattaa kuitenkin aiheuttaa vaikeuksia eräille jäsenvaltioille, joiden olisi korotettava kansallisia valmisteverojen määriään huomattavasti suhteellisen lyhyessä ajassa saavuttaakseen uudet vähimmäismäärät (ks. taulukot 2, 3 ja 4). Tämän estämiseksi ehdotuksessa esitetään poikkeustapauksissa sovellettavaa enintään 1. tammikuuta 2010 asti kestävää siirtymäkautta, jonka kesto määritetään asianomaiselta jäsenvaltiolta vaadittavien ponnistelujen perusteella. Siirtymäkauden kesto määritettäisiin puolueettomin perustein sen mukaan, kuinka monta prosenttia nykyisiä valmisteveron kansallisia määriä olisi korotettava uusien vähimmäismäärien saavuttamiseksi. Jos jäsenvaltion olisi korotettava valmisteveron kansallisia määriä yli 10 mutta alle 20 prosenttia, siirtymäkausi kestäisi 1. tammikuuta 2009 asti. Jos jäsenvaltion olisi korotettava kansallisia valmisteveron määriä yli 20 prosenttia, siirtymäkausi kestäisi 1. tammikuuta 2010 asti (ks. jäljempänä oleva ehdotetun toimen lyhyt kuvaus).

Ehdotuksen taloudellisia ja sosiaalisia vaikutuksia voidaan pitää vähäpätöisinä. Esim. Maltassa, Latviassa, Saksassa, Luxemburgissa, Tšekissä ja Liettuassa olisi viiden prosentin vahvuisen oluen valmisteveroa korotettava 0,01 euroa (yksi sentti) puolta litraa kohden viimeistään 1. tammikuuta 2010. Pk-yrityksiä varten on jo vahvistettu säännöksiä, joiden nojalla pienyrityksille (panimoille ja tislaamoille) voidaan myöntää veroalennuksia[2], mutta päätöksen tekeminen tässä asiassa kuuluu kyseisille jäsenvaltioille itselleen. Kuluttajien osalta tämä korotus vaikuttaisi vähimmäishintaan todennäköisesti vähemmän kuin EU:n tavanomainen inflaatio.

3) EHDOTUKSEEN LIITTYVÄT OIKEUDELLISET NÄKÖKOHDAT

- Ehdotetun toimen lyhyt kuvaus

Komissio ehdottaa seuraavaa:

- määritellään uudet alkoholin, välituotteiden ja oluen valmisteveron vähimmäismäärät 1. tammikuuta 2008 alkaen ottaen huomioon, että rahan arvo on alentunut noin 31 prosenttia vuodesta 1993 vuoteen 2005.

Yhdenmukaistetun kuluttajahintaindeksin (YKHI) vuotuista prosenttimuutosta vuosina 1993–2005 koskevien Eurostatin tietojen perusteella inflaatioprosentti oli koko EU:n alueella 1. tammikuuta 1993 ja 31. joulukuuta 2005 välisenä aikana noin 31 prosenttia. Vähimmäismäärien korottaminen tällä prosenttimäärällä antaisi seuraavat tulokset:

TAULUKKO 1

Tuote | Valmisteveron laskentaperuste | Nykyinen vähimmäismäärä | Veron indeksoitu vähimmäismäärä 31.12.2005 (nykyinen veron määrä × 1,31) |

Kuohumaton viini ja kuohuviini) | Hl | 0 € | 0 € |

Olut | Hl/platoaste tai Hl/alkoholiprosentti | 0,748 € tai 1,87 € | 0,98 € tai 2,45 € |

Väli- tuotteet | Hl | 45 € | 59 € |

Alkoholi | Hl / puhdasta alkoholia | 550 € | 720 € |

Muutosten ehdotetaan tulevan voimaan 1. tammikuuta 2008. Näin ollen jäsenvaltiot pystyvät tekemään tarvittavat mukautukset vuotuisten talousarvioprosessiensa aikana.

- vahvistetaan poikkeustapauksissa sovellettava enintään 1. tammikuuta 2010 kestävä siirtymäkausi jäsenvaltioille, joilla saattaa olla vaikeuksia korottaa kansalliset valmisteveron määränsä vastaamaan uusia vähimmäismääriä 1. tammikuuta 2008 mennessä.

Useimpien jäsenvaltioiden jo nyt soveltamat kansalliset määrät ylittävät ehdotetut uudet vähimmäismäärät, joten niiltä ei edellytetä mitään toimenpiteitä. Eräiden jäsenvaltioiden vähimmäismäärät ovat kuitenkin alle ehdotettujen uusien vähimmäismäärien, joten niiden on korotettava kansallisia valmisteveron määriään seuraavasti:

TAULUKKO 2 - OLUT

Jäsenvaltio | Nykyinen kansallinen määrä euroina 1 2 | Uuden vähimmäismäärän (0,98 € / platoaste tai 2,45€ /alkoholipitoisuus) saavuttamiseksi tarvittava korotusprosentti |

Platoaste | Alkoholipitoisuus |

Malta | 0,746 | 31,3 % |

Latvia | 1,87 | 31 % |

Saksa | 0,787 | 24,5 % |

Luxemburg | 0,7933 | 23,5 % |

Tšekki | 0,81 | 20,9 % |

Liettua | 2,03 | 20,6 % |

Espanja | 0,91 | 7,7 % |

TAULUKKO 3 - VÄLITUOTTEET

Jäsenvaltio | Nykyinen kansallinen määrä euroina 1 2 | Uuden vähimmäismäärän (59 €) saavuttamiseksi tarvittava korotusprosentti |

Kreikka | 45,00 | 31 % |

Kypros | 45,89 | 28,5 % |

Malta | 46,57 | 26,6 % |

Portugali | 54,57 | 8,1 % |

Espanja | 55,53 | 6,2 % |

TAULUKKO 4 - ALKOHOLI

Jäsenvaltio | Nykyinen kansallinen määrä euroina 1 2 | Uuden vähimmäismäärän (720 €) saavuttamiseksi tarvittava korotusprosentti |

Kypros | 610,71 | 17,9 % |

Slovenia | 695,14 | 3,6 % |

Alaviitteet:

1 Euroalueeseen kuulumattomien jäsenvaltioiden osalta käytettävät valuuttakurssit on julkaistu Euroopan unionin virallisen lehden C-sarjan numerossa 244 (4.10.2005).

2 Jäsenvaltioiden kansalliset valmisteveron määrät ilmoitettiin tammikuussa 2006.

Olisi kuitenkin huomattava, ettei kaikilla näillä jäsenvaltioilla välttämättä ole vaikeuksia korottaa kansalliset määränsä vastaamaan uusia vähimmäismääriä niiden tullessa voimaan 1. tammikuuta 2008. Sen vuoksi ehdotetaan, ettei siirtymäkautta myönnetä, kun vähimmäismäärän saavuttamiseksi vaadittava korotus on alle 10 prosenttia ja kun tähän on varattu riittävästi aikaa (ehdotuksen hyväksymisen ja voimaantulon välinen aika). Näin ollen asianomaisten jäsenvaltioiden (Espanja, Portugali, ja Slovenia) kansallisten valmisteveron määrien korotusten olisi tultava voimaan viimeistään 1. tammikuuta 2008. Sellaisille jäsenvaltioille, joiden on korotettava kansallisia määriään yli 10 prosenttia, ehdotetaan kuitenkin enintään 1. tammikuuta 2010 asti kestävää siirtymäkautta. Jos jäsenvaltion on korotettava kansallisia valmisteveron määriä yli 10 mutta alle 20 prosenttia, siirtymäkausi kestäisi 1. tammikuuta 2009 asti. Jos jäsenvaltion on korotettava kansallisia valmisteveron määriä yli 10 mutta alle 20 prosenttia, siirtymäkausi kestäisi 1. tammikuuta 2010 asti.

- tehdään 8 artiklassa säädetystä tarkistusmenettelystä joustavampi ja vähemmän työläs sekä pidennetään tarkistuskautta kahdesta vuodesta neljään vuoteen.

Tarkistusmenettelystä olisi tehtävä joustavampi ja vähemmän työläs erityisesti jotta komissio voi päättää, onko kertomuksen laatiminen tarpeen vai ei. Kahden vuoden ajanjakso on myös liian lyhyt, jotta voitaisiin toteuttaa tarvittava perusteellinen sisämarkkinoiden toiminnan tarkastelu ja tarkastella muita näkökohtia, jotka on otettava huomioon komission kertomuksessa, ja jotta jäsenvaltioiden lainsäädäntöön tehtyjä muutoksia voitaisiin arvioida. Jotta kaikkia näitä näkökohtia voitaisiin tarkastella, neljän vuoden ajanjakso olisi parempi kuin nykyinen kahden vuoden ajanjakso.

- Oikeusperusta

Euroopan yhteisön perustamissopimus ja erityisesti sen 93 artikla.

- Toissijaisuusperiaate

Ehdotus kuuluu yhteisön ja jäsenvaltioiden jaetun toimivallan alaisuuteen. Sen vuoksi toissijaisuusperiaatetta sovelletaan. Koska direktiivin muutosehdotuksen tavoitteena on korottaa valmisteveron vähimmäismäärät vastaamaan neuvostossa vuonna 1992 sovittua reaaliarvoa, joka katsottiin verorajattomien sisämarkkinoiden moitteettoman toiminnan varmistavaksi vähimmäisarvoksi, yhteisön laajuinen lähestymistapa on tarpeen.

- Suhteellisuusperiaate

Ehdotus on suhteellisuusperiaatteen mukainen seuraavista syistä:

Direktiivillä korotetaan valmisteveron vähimmäismäärät vastaamaan neuvostossa vuonna 1992 sovittua reaaliarvoa, joka katsottiin verorajattomien sisämarkkinoiden moitteettoman toiminnan varmistavaksi vähimmäisarvoksi. Sen vuoksi tarvitaan yhteisön laajuista lähestymistapaa. Jos valmistevero ylittää vähimmäismäärät, jäsenvaltiot voivat itse vahvistaa alkoholin ja alkoholijuomien valmisteverot omassa maassaan vallitsevien olosuhteiden kannalta sopiviksi katsomalleen tasolle.

- Sääntelytavan valinta

Ehdotettu sääntelytapa: Direktiivi

Muut sääntelytavat eivät tule kyseeseen, koska ehdotuksen tarkoituksena on muuttaa eräitä voimassaolevan direktiivin 92/84/ETY artikloja. Sen vuoksi sääntelytavan olisi oltava direktiivi, jolla muutetaan direktiiviä 92/84/ETY.

4) TALOUSARVIOVAIKUTUKSET

Ehdotuksen hyväksymisellä ei ole vaikutuksia talousarvioon.

5) LISÄTIEDOT

- Lainsäädännön kumoaminen

Ehdotuksen hyväksymisestä seuraa, että aiempaa lainsäädäntöä muutetaan mutta ei kumota.

- Vastaavuustaulukko

Useimmilta jäsenvaltioilta ei edellytetä mitään toimenpiteitä direktiivin täytäntöönpanon suhteen, sillä niiden kansalliset valmisteveron määrät noudattavat jo nyt uusia vähimmäismääriä. Eräiden jäsenvaltioiden on kuitenkin korotettava kansallisia valmisteveron määriään saavuttaakseen uudet vähimmäismäärät. Moitteettoman hallinnon varmistamiseksi jäsenvaltioiden on toimitettava komissiolle kirjallisina kansalliset säännökset, joilla direktiivi saatetaan osaksi kansallista lainsäädäntöä, jotta uusien vähimmäismäärien noudattaminen voidaan varmistaa.

2006/0165 (CNS)

Ehdotus:

NEUVOSTON DIREKTIIVI

alkoholin ja alkoholijuomien valmisteverojen määrien lähentämisestä annetun direktiivin 92/84/ETY muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 93 artiklan,

ottaa huomioon komission ehdotuksen[3],

ottaa huomioon Euroopan parlamentin lausunnon[4],

ottaa huomioon Euroopan talous- ja sosiaalikomitean lausunnon[5],

sekä katsoo seuraavaa:

1. Alkoholin ja alkoholijuomien valmisteverojen määrien lähentämisestä 19 päivänä lokakuuta 1992 annetussa neuvoston direktiivissä 92/84/ETY[6] säädetään valmisteveron vähimmäismäärät, joiden ylittäviltä osin jäsenvaltiot voivat itse vahvistaa kansalliset määränsä kansallisten politiikkojensa, kuten terveyspolitiikan, kannalta sopivaksi katsomalleen tasolle.

2. Alkoholin ja alkoholijuomien valmisteveron määrät on tutkittu direktiivin 8 artiklan mukaisesti.

3. Komissio laati 13 päivänä syyskuuta 1995 asiasta ensimmäisen kertomuksen[7], jossa kiinnitettiin huomiota eräisiin vaikeuksiin, ja sen perusteella käynnistettiin kuulemismenettely kansallisten viranomaisten, liike-elämän edustajien ja eturyhmien kanssa,

4. Näiden kuulemisten perusteella laadittiin komission toinen kertomus[8] 26 päivänä toukokuuta 2004. Kertomuksessa todetaan, että eri jäsenvaltioissa sovellettavat valmisteveron määrät on yhdenmukaistettava, jotta voidaan varmistaa sisämarkkinoiden moitteeton toiminta ennen kaikkea kilpailun vääristymisen ja petosten estämiseksi .

5. Sen vuoksi on tarpeen kompensoida yhteisössä sovellettavien alkoholin ja alkoholijuomien valmisteveron vähimmäismäärien reaaliarvon aleneminen. Vähimmäismäärät olisi siksi korotettava inflaation huomioon ottamiseksi.

6. Jotta voitaisiin helpottaa sellaisille jäsenvaltioille mahdollisesti aiheutuvia vaikeuksia, joiden on korotettava kansallisia valmisteveron määriä huomattavasti saavuttaakseen uudet vähimmäismäärät, olisi säädettävä mahdollisuudesta myöntää siirtymäkausi.

7. On myös tarpeen tehdä säännöllisestä tarkistusmenettelystä joustavampi ja vähemmän työläs sekä muutettava, kuinka usein tarkistus on tehtävä. Nykyinen kahden vuoden ajanjakso on liian lyhyt, jotta jäsenvaltioiden lakimuutoksia voitaisiin arvioida moitteettomasti. Tarkistuksia olisi tehtävä neljän vuoden välein.

8. Sen vuoksi direktiiviä 92/84/EY olisi muutettava.

ON ANTANUT TÄMÄN DIREKTIIVIN:

1 artikla

Muutetaan direktiivi 92/84/ETY seuraavasti:

(1) Korvataan 1 artikla seuraavasti:

” 1 artikla

Jäsenvaltioiden on sovellettava valmisteveron vähimmäismääriä tässä direktiivissä vahvistettujen sääntöjen mukaisesti viimeistään 1 päivänä tammikuuta 2008.

(2) Korvataan 3 artiklan 1 kohdan ensimmäinen alakohta seuraavasti:

”Alkoholiin ja muihin kuin 4, 5 ja 6 artiklassa tarkoitettuihin juomiin sisältyvän alkoholin valmisteveron vähimmäismäärä on 1 päivästä tammikuuta 2008 vahvistettava 720 euroksi hehtolitralta puhdasta alkoholia.”

(3) Korvataan 4 artikla seuraavasti:

” 4 artikla

Välituotteiden valmisteveron vähimmäismäärä on 1 päivästä tammikuuta 2008 vahvistettava 59 euroksi hehtolitralta tuotetta.”

(4) Korvataan 6 artikla seuraavasti:

” 6 artikla

Oluen valmisteveron vähimmäismäärä on 1 päivästä tammikuuta 2008 vahvistettava seuraavasti:

a) 0,98 euroksi lopputuotteen hehtolitralta/platoaste; tai

b) 2,45 euroksi lopputuotteen hehtolitralta/alkoholiprosentti.”

(5) Lisätään 7a artikla seuraavasti:

” 7 a artikla

Poiketen siitä, mitä 1 artiklassa säädetään, jäsenvaltiot, joiden 31 päivänä joulukuuta 2007 soveltamaa valmisteveron määrää on korotettava vähintään 10 prosenttia 3, 4 ja 6 artiklassa säädettyjen vähimmäismäärien saavuttamiseksi, voivat lykätä valmisteveron uusien vähimmäismäärien soveltamista 1 päivään tammikuuta 2009. Kun määrää on korotettava vähintään 20 prosenttia, valmisteveron uusien vähimmäismäärien soveltamista voidaan lykätä 1 päivään tammikuuta 2010.”

(6) Korvataan 8 artikla seuraavasti:

” 8 artikla

Komissio tarkastelee tässä direktiivissä säädettyjä valmisteveron määriä neljän vuoden välein viimeistään 31 päivästä joulukuuta 2010 alkaen. Tarvittaessa se laatii kertomuksen tai tekee ehdotuksen. Neuvosto toteuttaa tarvittavat toimenpiteet perustamissopimuksen 93 artiklan mukaisesti.”

2 artiklaSaattaminen osaksi kansallista lainsäädäntöä

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulukuuta 2007. Niiden on toimitettava nämä säännökset kirjallisina komissiolle viipymättä sekä kyseisiä säännöksiä ja tätä direktiiviä koskeva vastaavuustaulukko.

Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

3 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä .

4 artikla

Tämä direktiivi on osoitettu kaikille jäsenvaltioille.

Tehty Brysselissä […] päivänä […] kuuta […].

Neuvoston puolesta

Puheenjohtaja

[1] Alkuperäinen YKHI-sarja alkaa vuoden 1997 indeksistä. Vuotta 1997 aiempia vuosia koskevat indeksit perustuvat korvaavaan YKHI:iin. Seuraavia YKHI:n vuosimuutoksia on käytetty: 1993: 3,4 %; 1994: 2,8 %; 1995: 2,8 %; 1996: 2,4 %; 1997: 1,7 %; 1998: 1,3 %; 1999: 1,2 %; 2000: 1,9 %; 2001: 2,2 %; 2002: 2,1 %; 2003: 2,0 %; 2004: 2,0 %; 2005: 2,1 %.

[2] EYVL L316 31.10.1992, s. 21, alkoholin ja alkoholijuomien valmisteverojen rakenteiden yhdenmukaistamisesta annetun neuvoston direktiivin 92/83/ETY 4 ja 22 artikla.

[3] EYVL C [...], [...], s. [...].

[4] EYVL C [...], [...], s. [...].

[5] EYVL C [...], [...], s. [...].

[6] EYVL L316, 31.10.1992, s. 29.

[7] KOM(1995)285.

[8] KOM(2004) 223.